โกลว์CKรุกอีกคืบไฟฟ้าลาว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ห้วยเหาะศึกษาความเป็นไปได้ คาดสรุป18เดือนผลิตขายปี’58
โพสต์ทูเดย์ — โกลว์ฯ เดินหน้าไอพีพี ไฟฟ้าห้วยเหาะ เซ็นเอ็มโอยูกับรัฐบาลลาวศึกษาความเป็นไปได้เซเปียน ช.การช่าง ตั้งบริษัทย่อยขายไฟลาวให้ กฟผ.
นายเอซ่า เฮสคาเน่น ประธานเจ้าหน้าที่บริหารบริษัท โกลว์ พลังงาน (GLOW) เปิดเผยว่า เมื่อวันที่ 26 มี.ค. ที่ผ่านมา บริษัทย่อยชื่อ บริษัท ไฟฟ้าห้วยเหาะ ได้ลงนามในบันทึกความเข้าใจ (เอ็มโอยู) กับรัฐบาลสาธารณรัฐประชาธิปไตยประชาชนลาว (สปป.ลาว) เพื่อศึกษาความเป็นไปได้โครงการโรงไฟฟ้าพลังน้ำแม่น้ำเซเปียนห้วยซอย แขวงอัตตะปือ ในตอนใต้ของ สปป.ลาว โดยคาดว่าจะใช้เวลาในการศึกษาประมาณ 18 เดือน
ทั้งนี้ หากผลการศึกษาซึ่งรวมถึงข้อมูลด้านเทคนิคและผลตอบแทนด้านการเงิน และเงื่อนไขของสัญญาที่เหมาะสม โครงการนี้ก็จะสามารถเปิดดำเนินการเชิงพาณิชย์ได้ในปี 2558
“จากการศึกษาในเบื้องต้น โครงการนี้เป็นโครงการที่ดี และเราหวังว่าจะช่วยให้การใช้ระบบสาธารณูปโภคของโรงไฟฟ้าห้วยเหาะมีประสิทธิภาพมากยิ่งขึ้น และเพิ่มกำลังการผลิตและส่งกระแสไฟฟ้ากลับมายังประเทศไทยได้เกือบสองเท่า นอกจากนี้เอ็มโอยูฉบับนี้ยังแสดงถึงความมุ่งมั่นของกลุ่มบริษัท โกลว์ฯ ในการลงทุนเพื่อขยายธุรกิจผู้ผลิตไฟฟ้าเอกชนรายใหญ่ (IPP) ในประเทศไทย และ สปป.ลาวต่อไป” 
สำหรับบริษัท ไฟฟ้าห้วยเหาะ เป็นการร่วมลงทุนระหว่าง บริษัท โกลว์ฯ รัฐวิสาหกิจลาว (EDL) และบริษัท เหมราชพัฒนาที่ดิน (HEMRAJ) โดยมีสัดส่วนการถือหุ้น 67.25%, 20% และ 12.75% ตามลำดับ มีกำลังการผลิต 152 เมกะวัตต์ 
นายปลิว ตรีวิศวเวทย์ กรรมการผู้จัดการใหญ่ บริษัท ช.การช่าง (CK) กล่าวว่า คณะกรรมการอนุมัติให้บริษัทจัดตั้งบริษัทย่อย ชื่อ Xayaburi Power Company Limited (XPCL) ทุนจดทะเบียน 800 ล้านบาท และเรียกชำระครั้งแรก 30% เพื่อรับสัมปทานในการผลิตกระแสไฟฟ้าจาก สปป.ลาว 
นอกจากนี้ อนุมัติให้บริษัทและ/หรือ XPCL ลงนามในเอ็มโอยูกับการไฟฟ้าฝ่ายผลิตแห่งประเทศไทย (กฟผ.) เกี่ยวกับราคาค่าไฟเฉลี่ยเท่ากับ 2.159 บาท/หน่วย (GWh) และเอ็มโอยูจะมีผลบังคับใช้เป็นเวลา 18 เดือน หรือจนกว่าจะมีการลงนามในสัญญาซื้อขายไฟ แล้วแต่ว่าเหตุการณ์ใดจะเกิดขึ้นก่อน